Illum, il-Kummissjoni Ewropea nediet Open Research Europe, pjattaforma ta' pubblikazzjoni għal dokumenti xjentifiċi li se jkunu aċċessibbli għal kulħadd. Il-pjattaforma se tippreżenta r-riżultati tar-riċerka ffinanzjata minn Orizzont Ewropa, il-programm ta' riċerka u ta' innovazzjoni tal-UE għall-2021–2027, u mill-predeċessur tiegħu, Orizzont 2020. Open Research Europe se tagħti aċċess bla ħlas għall-aħħar skoperti xjentifiċi lil kulħadd, kemm lir-riċerkaturi kif ukoll liċ-ċittadini. Din tindirizza direttament diffikultajiet kbar li ta' spiss huma assoċjati mal-pubblikazzjoni tar-riżultati xjentifiċi, inkluż id-dewmien u l-ostakli għall-użu mill-ġdid tar-riżultati u tal-kostijiet għoljin. Il-pjattaforma hija servizz fakultattiv għall-benefiċjarji ta' Orizzont Ewropa u ta' Orizzont 2020 sabiex ikunu jistgħu jikkonformaw mar-rekwiżiti ta' finanzjament tagħhom għal aċċess miftuħ u immedjat, mingħajr ebda ħlas għalihom. Diġà tressqu daqs 40 dokument xjentifiku minn oqsma varji ħafna tar-riċerka u dawn huma disponibbli għall-komunità xjentifika biex jaqraw u jevalwaw. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ stqarret: “Neħtieġu nħaffu l-iskoperta xjentifika permezz ta' prattiki ta' riċerka aktar kollaborattivi u miftuħa. Peress li tgħin lir-riċerkaturi jippubblikaw b'aċċess miftuħ, Open Research Europe tneħħi l-ostakli għall-flussi tal-għarfien u trawwem dibattitu xjentifiku. Dan huwa biss il-bidu. Bil-mod il-mod se nibnu r-reputazzjoni tal-pjattaforma bħala s-sit ta' pubblikazzjoni li r-riċerkaturi ta' Orizzont 2020 u ta' Orizzont Ewropa jagħżlu, u se niżguraw li din issir ankrata fiż-Żona Ewropea tar-Riċerka.” Fil-Komunikazzjoni “ŻER ġdida għar-Riċerka u l-Innovazzjoni”, il-Kummissjoni tintroduċi Open Research Europe bħala pjattaforma ta' pubblikazzjoni b'aċċess miftuħ għar-riċerka li tirriżulta mill-finanzjament ta' Orizzont 2020 u ta' Orizzont Ewropa għall-oqsma tematiċi kollha tax-xjenza, tat-teknoloġija, tal-inġinerija u tal-matematika, kif ukoll tal-arti, u tax-xjenzi soċjali u umanistiċi. Open Research Europe mhux talli se tikkontribwixxi għal pubblikazzjonijiet xjentifiċi miftuħa, rapidi u kosteffiċjenti, iżda se tagħmilha eħfef għall-benefiċjarji ta' Orizzont 2020 u ta' Orizzont Ewropa biex jikkonformaw mat-termini rilevanti ta' aċċess miftuħ tal-finanzjament tagħhom: l-aċċess miftuħ immedjat, kif meħtieġ minn Orizzont Ewropa u t-tressiq awtomatiku f'repożitorju bi skop ġenerali (għat-tqabbil, Orizzont 2020 ħalla perjodu ta' embargo ta' 6–12-il xahar). Open Research Europe se toffri sit ta' pubblikazzjoni lir-riċerkaturi biex jaqsmu r-riżultati u l-għarfien tagħhom b'mod rapidu u tagħmilha eħfef għal dibattiti ta' riċerka miftuħa u kostruttivi. Il-pjattaforma tippreżenta firxa wiesgħa ta' metriċi biex tkejjel l-impatt xjentifiku u soċjali tal-artikli u tipprovdi informazzjoni dwar l-użu u l-użu mill-ġdid tagħhom. Hi u tassumi rwol ġdid, il-Kummissjoni beħsiebha tmexxi bl-eżempju billi tappoġġa b'mod attiv il-prattiki tax-xjenza miftuħa u tippromwovi t-trasparenza fil-proċess tal-pubblikazzjoni. Għandha l-għan li tħeġġeġ lil finanzjaturi oħra, b'mod partikolari fil-livell nazzjonali, biex jagħmlu l-istess. Permezz tal-integrazzjoni ta' Open Research Europe f'Orizzont 2020 u f'Orizzont Ewropa, il-Kummissjoni qed tavvanza s-soluzzjonijiet innovattivi fil-komunikazzjoni akkademika sal-livell li jmiss. Bħalissa, 91 % tal-pubblikazzjonijiet kollha u 95 % tal-pubblikazzjonijiet evalwati bejn il-pari ffinanzjati minn Orizzont 2020 għandhom aċċess miftuħ. Dawn huma perċentwali għoljin ħafna globalment. Madankollu, l-ambizzjoni hija li l-pubblikazzjonijiet akkademiċi kollha li jirriżultaw mill-finanzjament għar-riċerka tal-Kummissjoni jkunu b'aċċess miftuħ. B'mod partikolari, l-għan ta' Orizzont Ewropa huwa li, permezz tal-pjattaforma l-pubblikazzjonijiet jkunu b'aċċess miftuħ mill-mument li jiġu ppubblikati. Open science hi approċċ imsejjes fuq ħidma ta' kooperazzjoni miftuħa u kondiviżjoni sistematika tal-għarfien u tal-għodod kemm jista' jkun kmieni u b'mod wiesa' fil-proċess tar-riċerka. Permezz ta' din il-pjattaforma, ir-riċerka u s-sistemi ta' innovazzjoni huma aktar effiċjenti u kreattivi, u din issaħħaħ l-eċċellenza u l-fiduċja tas-soċjetà fix-xjenza. Dan għaliex il-ftuħ u l-kondiviżjoni tar-riżultati u tad-data tar-riċerka, li jagħtihom il-possibbiltà jintużaw u jiġu produċibbli mill-ġdid, u l-aċċess għall-infrastrutturi tar-riċerka jipprovdu s-sies għall-iskrutinju mill-pari u għal dibattitu akkademiku, li jiżguraw il-kwalità u l-effiċjenza fl-approfondiment tar-riflessjonijiet, tal-analiżi u tal-innovazzjoni fil-qasam tar-riċerka. Ir-rispons tal-UE għall-pandemija tal-coronavirus wera l-potenzjal tax-xjenza miftuħa biex tiżdied il-kollaborazzjoni, wera kif l-aċċess miftuħ immedjat għall-pubblikazzjonijiet u għad-data kien kruċjali biex jgħin lir-riċerkaturi isibu trattamenti, dijanjostiċi u vaċċini ġodda. Open Research Europe tikkostitwixxi l-pass li jmiss f'dan il-proċess. Għal dan is-servizz il-Kummissjoni ħarġet sejħa għall-offerti u qabbdet kuntrattur espert, F1000 Research. Open Research Europe Pjattaforma ta' Pubblikazzjoni Infografika Dokumenti tal-offerti pubbliċi F1000 Research ŻER ġdida għar-Riċerka u l-Innovazzjoni Pjattaforma Ewropea ta' Data dwar il-COVID-19